P. Hrušovský, podpredseda NR SR: (2001-09-07):
Prosím pánov poslancov, ktorí nie sú prítomní v rokovacej sále, ale sú prítomní v budove Národnej rady Slovenskej republiky, aby sa dostavili na hlasovanie o prerokúvanom návrhu zákona, ktorým sa mení Trestný zákon. Páni poslanci, prezentujme sa, len sa prezentujeme. (Hlasovanie.) Prezentovalo sa 44 poslancov. V prípade, že nebude prítomných dosť poslancov v rokovacej sále, ktorý je zrejme spôsobený tým, že sú niektorí poslanci na obede, keďže dnes rokujeme bez obedňajšej prestávky, odporučím, ak bude všeobecný súhlas, aby sme rokovali o ďalších bodoch programu a hlasovali o všetkých prerokovaných bodoch v utorok pri pokračovaní 51. schôdze. Je všeobecný súhlas s takýmto postupom? Áno. Ďakujem pánovi navrhovateľovi, spravodajcovi. Ale to neznamená, páni poslanci, že toto opatrenie umožňuje okamžité opustenie rokovacej sály pánmi poslancami. Pristúpime k prerokúvaniu ďalšieho bodu programu, ktorým je návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov. Návrh zákona ste dostali ako tlač 1025, návrh na pridelenie návrhu zákona na prorokovanie výborom máte ako tlač 1136. Prosím teraz, aby za skupinu navrhovateľov predmetný návrh zákona uviedol a odôvodnil pán navrhovateľ Tatár. Nech sa páči, pán navrhovateľ, máte slovo. P. Tatár, poslanec: Vážený pán predsedajúci, vážené dámy, vážení páni, dovoľte mi uviesť náš návrh, ktorý podpísali poslanci vládnej koalície z viacerých poslaneckých klubov, ktorý bude pokračovať v tom, čo Národná rada prijala prednedávnom. Ide o tzv. trojdaň, zákon, kde je daň z dedičstva, daň z darovania, daň z prevodu a prechodu nehnuteľností. V tom prvom sektore sme vlastne zrušili daň z dedičstva pre priamych príbuzných. A keďže ide o dane, ktoré všetky zdaňujú majetok, ktorý už raz bol zdanený, a to je tá podstata, to je tá pointa, tak ony len slúžia dnešnému cíteniu štátneho rozpočtu a slúžia na to, aby neodôvodnene vysoké verejné výdavky, aj keď príjmy z trojdane nie sú, samozrejme, tým hlavným zdrojom príjmu do štátneho rozpočtu, neklesali. A aj keď sú u nás zavedené a ľudia si na ne zvykli, tak veľká časť týchto daní sa obchádza, hľadajú sa úniky, mnohé obchodné transakcie, najmä čo sa týka obchodovania s nehnuteľnosťami, buď sa nerealizujú, alebo sa realizujú mimo normálnych kúpno-predajných zmlúv a na to všetko náš návrh zákona reaguje. Zopakujem, všetko ide o dane, ktoré zdaňujú už raz zdanený majetok. Druhá vec je, že všetky tieto dane, tak ako ich máme, okrem tej zrušenej dane zo smrti, ktorú sme pre nemorálnosť už zrušili, mali progresívnu sadzbu. Čiže to je tá druhá pointa, že ak už raz zdaňujeme zdanený majetok, ide o transakčnú daň, všetky sú to transakčné dane, tak je naozaj nemiestne, aby sme nasadzovali progresívnu sadzbu týchto daní. Čiže to je druhá vec, ktorú náš návrh rieši. Riešime dve veci zásadné – znižovanie a, zjednodušene, paušalizovanie týchto daní. Čiže pre jednotlivé skupiny daňovníkov bude tá daň potom rovnaká, čiže nebude progresívna, a tým riešime zároveň tú otázku, aby sa tieto dane neobchádzali. Druhý okruh vychádza z praktického života. Riešime tam problém, aby sa vklady nehnuteľností do majetku obchodných spoločností a družstiev nemohli používať na obchádzanie tejto dane. A tretia vec, ktorá sa tam rieši, je otázka podpory rozvoja bývania, aby tam pre prvonadobúdateľov obytných domov bolo umožnené odpustenie tejto dane. Teraz konkrétne navrhujeme, aby sadzba dane z dedičstva pre osoby zaradené do druhej skupiny bola paušálne 2 %, žiadna progresívna daň, sadzba dane z dedičstva pre tretiu skupinu paušálne 4 % zo základu dane. Čo sa týka dane z darovania, tak navrhujeme, aby osoby v prvej skupine, teda tí priami príbuzní platili 1 %, v druhej skupine vzdialení príbuzní 2 % a ostatní 4 % zo základu dane. A takisto navrhujeme rovnaké percentá pri dani z prevodu a prechodu nehnuteľností: 1 % pre prvú skupinu, 2 % pre druhú a 4 % pre tretiu skupinu. Posledné, čo by som chcel povedať, je, že sumy, ktoré sú oslobodené od dane, sa valorizujú. Súhrnne teda je to takto: Na jednej strane ako argumentáciu uvádzame veľmi dobre známy príklad z Českej republiky pri zavedení paušálnej dane. Oni zaviedli paušálnu daň 5-percentnú v Českej republike z toho istého zákona, lebo pôvodne to bol zákon federálny. Z toho istého zákona, ktorý platí u nás, sa podarilo po prvom roku takto zavedenej dane najmä tým, že sa neobchádzala, neobchádzala ho progresívna sadzba, zvýšiť z necelej miliardy na 1,6 mld. korún výberu ročne a očakávame takýto istý efekt aj u nás. Ešte krátky komentár k zákonu, ktorý predkladá vláda. Vláda na rozdiel od nášho návrhu ponecháva pri dani z darovania progresívnu sadzbu dane. My to považujeme za niečo, čo nezodpovedá charakteru tejto dane, čo nezodpovedá dobrým mravom v prípade, že sa zdaňuje niečo, čo už raz bolo zdanené. A skôr to zodpovedá takej predstave, že tí, čo majú viac majetku a príp. by ho chceli darovať, aby o čo najviac z tohto majetku prišli. Čiže je to také zase sociálne inžinierstvo a nivelizačný pohľad na vlastníctvo. Prosím vás, aby sme tento zákon podporili do druhého čítania. Ďakujem.